एक उदाहरण सचिन तेंदुलकर का भी है. वे कभी देश की तरफ से 20-20 के वर्ल्ड कप तक के लिए नहीं खेले, पिछले कुछ सालों से वनडे मैच भी गिने-चुने ही खेल रहे थे और छह महीने हुए उससे भी संन्यास ले चुके हैं मगर आईपीएल में लगातार डेढ़ महीने तक खेलने के लिए जहां तक संभव हो वे तैयार दिखते रहे. राष्ट्रवाद की चमक फीकी पड़ने के बाद कुछ दूसरे पूर्वाग्रह सर उठाने लगे. दूसरे आईपीएल में कोलकाता की टीम के भीतर नस्लवाद से जुड़े आरोप लगे. तीसरे आईपीएल में पाकिस्तान के खिलाड़ियों को अपमानित होना पड़ा. धीरे-धीरे घरेलू टीमों को मिलने वाले फायदों का सवाल भी खड़ा हो गया और एक दौर में इस पर भी विचार हुआ कि मैच तटस्थ जगहों पर कराए जाएं.